钦定古今图书集成/明伦汇编/氏族典/第210卷 > 《廖用贤尚友录》 > 陶成
## 钦定古今图书集成/明伦汇编/氏族典/第210卷 > 《廖用贤尚友录》 > 陶成

按《明外史陶成传》：“成字孔恩，郁林人。永乐中，举乡试，
除交阯凤山典史。秩满，迁山东按察司检校，用荐擢
大理评事。正统中，以刘中敷荐，超擢浙江佥事。成有
智略，遇事敢任，秩满进副使。处州贼叶宗留、陈鉴、胡
陶得二等寇兰谿，成击斩数百人，进屯武义，立木城
以守，诱贼党为内应。前后斩首数百，生擒百馀人，招”
降者三千馀人。贼势渐衰，惟得二尚在。久之，势复炽，
拥众来犯。先遣其党十馀辈，以敝缊裹薪，佯避贼入
城。及进攻，成出战，持薪者潜纵火焚木城。官军惊溃，
成与都指挥佥事崔源战死，时景泰元年五月也。事
闻，赠成左参政，录其子鲁为八品官。

===陶铨===按《山西通志》：“铨字文衡，绛州人。正统乙丑进士，授行
人。奉命至太原，会中官王振亦至，声势烜赫，铨竟不
往谒。历升陕西参议致仕，与诸里居者为九老延龄。
会夜有盗，持炬入室，见所有惟敝书旧衣，盗叹而去。”